## L’IVC activa l’‘Abonament de Categoria!’ del Festival FRESCA! 2025 d’Alacant

*** L’abonament podrà adquirir-se entre el 5 i el 20 de maig en les taquilles en línia de l’IVC i en el Teatre Arniches
* Inclou els cinc espectacles de gran format de la programació per un preu total de 50 euros**

El Festival Internacional d’Arts Escèniques FRESCA! que organitza la Conselleria d’Educació, Cultura, Universitats i Ocupació mitjançant l’Institut Valencià de Cultura, posa en marxa el seu ‘Abonament de Categoria!’ per a l’edició 2025, a Alacant.

Del 18 al 26 de juliol, Casa Mediterráneo albergarà la quinta edició de Festival FRESCA!, que tornarà a oferir nou espectacles de teatre, dansa o circ, i la programació del qual es dividirà entre el gran escenari FRESCA! i l’Espai Frescoreta!, destinat a la programació familiar.

Festival FRESCA! és la gran aposta cultural de l’Institut Valencià de Cultura per a l’estiu d’Alacant. En paraules de la delegada territorial de l’IVC, Alicia Garijo, “el llançament de l’‘Abonament de Categoria!’ marca la recta final dels preparatius del festival. La quinta edició de FRESCA! està ja molt a prop, i este abonament és una manera de recompensar el públic més fidel, la possibilitat de gaudir-lo a un preu molt reduït”.

L’abonament podrà adquirir-se des d’este dilluns 5 de maig, fins al pròxim 20, en la taquilla en línia o física del Teatre Arniches, i oferix la possibilitat de comprar les cinc entrades per als espectacles de gran format previstos durant el festival per un preu total de 50 euros.

La particularitat d’este abonament és que el públic comprarà les entrades sense saber quins són els espectacles que tindran lloc els dies 18, 20, 22, 24 i 26 de juliol a les 22:00 hores en Casa Mediterráneo.

De nou, els abonats tindran preferència en l’elecció de les seues localitats abans que les entrades generals isquen a la venda, i podran triar la ubicació de seients. A més, les entrades són transferibles. D’esta manera, el Festival FRESCA! continua treballant per a millorar l’experiència del públic.

Este abonament estarà disponible del 5 al 20 de maig de 2025, a través de la [taquilla de l’Institut Valencià de Cultura](https://taquilla.ivc.gva.es/es/espectaculo/abonament-de-categoria!-2025/ABCATG25) i en la taquilla física del Teatre Arniches.

Fecha: 05/05/2025